KOMISIJOS SPRENDIMAS
2006 m. birželio 23 d.
nustatantis Bendrijos finansinę pagalbą kompensuoti išlaidoms, patirtoms 2001 m. Vokietijoje taikant neatidėliotinas kovos su klasikiniu kiaulių maru priemones
(pranešta dokumentu Nr. C(2006) 2407)
(autentiškas tik tekstas vokiečių kalba)
(2006/432/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį,
kadangi:
(1)
2001 m. Vokietijoje buvo kilę klasikinio kiaulių maro protrūkių. Ligos atsiradimas kėlė didelį pavojų Bendrijos gyvulių populiacijai.
(2)
Siekdama kuo skubiau užkirsti kelią ligos plitimui ir padėti ją likviduoti, Bendrija turėtų prisidėti prie minėtos valstybės narės išlaidų, atitinkančių reikalavimus ir patirtų taikant neatidėliotinas kovos su liga priemones, kompensavimo, laikantis Sprendime 90/424/EEB nustatytų reikalavimų.
(3)
2003 m. liepos 3 d. Komisijos sprendimu 2003/492/EB dėl Bendrijos finansinės pagalbos klasikinio kiaulių maro likvidavimui 2001 m. Vokietijoje (2) Vokietijai buvo suteikta Bendrijos finansinė pagalba kompensuoti išlaidoms, patirtoms 2001 m. taikant neatidėliotinas kovos su klasikiniu kiaulių maru priemones.
(4)
Pagal šį sprendimą buvo išmokėta pirmoji 440 000 EUR išmoka.
(5)
Remiantis šiuo sprendimu, likusi Bendrijos finansinės pagalbos dalis turi būti pagrįsta Vokietijos pateiktu prašymu, dokumentais, kuriuose nustatytos prašyme nurodytos sumos, ir Komisijos atliktų patikrinimų vietoje rezultatais. Vokietijos pateiktame prašyme nurodyta išlaidų, kurioms kompensuoti skirta Bendrijos finansinė pagalba negali viršyti 50 % reikalavimus atitinkančių išlaidų, suma buvo 3 256 879,80 DEM arba 1 665 216,19 EUR pagrindinių išlaidų ir 16 978,40 DEM arba 8 680,92 EUR delspinigių.
(6)
Atsižvelgiant į pirmiau minėtas aplinkybes, dabar turėtų būti nustatytas bendras Bendrijos finansinės pagalbos dydis kompensuoti išlaidoms, patirtoms 2001 m. likviduojant klasikinį kiaulių marą Vokietijoje.
(7)
Komisijos patikrinimų, atliktų remiantis Bendrijos veterinarijos taisyklėmis, rezultatai ir Bendrijos finansinės pagalbos skyrimo sąlygos rodo, kad visos patirtų išlaidų sumos negalima pripažinti atitinkančios reikalavimus.
(8)
Vokietija laišku buvo informuota apie Komisijos pastabas ir reikalavimus atitinkančių išlaidų apskaičiavimo metodą.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Sprendimu 2003/492/EB, nustatyta, kad bendra Bendrijos finansinė pagalba kompensuoti išlaidoms, susijusioms su klasikinio kiaulių maro likvidavimu Vokietijoje 2001 m., yra 827 037,06 EUR kompensuoti pagrindinėms išlaidoms ir 4 340,46 EUR kompensuoti delspinigiams.
Kadangi remiantis Sprendimu 2003/492/EB jau buvo išmokėta pirmoji 440 000 EUR išmoka, nustatyta, kad likusi Bendrijos finansinės pagalbos dalis yra 391 377,52 EUR.
2 straipsnis
Šis sprendimas skirtas Vokietijos Federacinei Respublikai.
Priimta Briuselyje, 2006 m. birželio 23 d.